लाओसका प्रशिक्षक भन्छन्– ‘नेपाली टिम बलियो र संगठित छ’
प्रधानमन्त्री त्रिदेशीय कप फुटबलमा नेपाली टिमविरुद्ध दशरथ रंगशालामा शनिबार फाइनल खेल्ने तयारीमा रहेको लाओसका मुख्य प्रशिक्षक माइकल वेसले घरेलु टिम बलियो र संगठित भएको बताएका छन् ।
काठमाडौँ — प्रधानमन्त्री त्रिदेशीय कप फुटबलमा नेपाली टिमविरुद्ध दशरथ रंगशालामा शनिबार फाइनल खेल्ने तयारीमा रहेको लाओसका मुख्य प्रशिक्षक माइकल वेसले घरेलु टिम बलियो र संगठित भएको बताएका छन् ।‘नेपाल राम्रो टिम हो,’ जर्मन नागरिक वेसले भने, ‘नेपालले खेलाडी गुमाएको छ । कोच आएको छोटो समयमात्रै भएको छ । तर, यो समयमा पनि नेपाली टिम बलियो देखिन्छ । संगठित छ । राम्रो नेतृत्व गर्ने अनुभवी खेलाडीको साथ पनि छ ।’समूह चरणको पहिलो खेलमा अनन्त तामाङ र नवयुग श्रेष्ठको गोलमा नेपालले लाओसलाई २–० ले पराजित गरेको थियो । त्यसपछि बोनपछान बोनकोङको दुई गोलमा लाओसले भुटानलाई २–१ हराएको थियो । समूहको अन्तिम खेलमा नेपाल र भुटानले १–१ को बराबरी खेलेपछि नेपाल र लाओस फाइनलमा पुगेको हो ।नेपाल यात्राको पहिलो खेलमा बेहोरेको हारबो प्रशिक्षक वेसले भने, ‘पहिलो खेलमा संघर्ष गर्नुपर्‍यो किनभने दुई दिनअघि लिग खेलेर हाम्रा खेलाडीले यात्रा गरेका थिए । समय फरक छ र अल्टिच्युड पनि । त्यसैले मेरो तर्फबाट हेर्दा पहिलो खेल ठीकै थियो ।’ उनी फेरि फाइनलमा फर्किए, ‘घरेलु भूमिमा नेपाली टिम ‘बिग फेवरेट’ हो । तर, हामी उसलाई सकेसम्मै गाह्रो बनाउने प्रयास गर्ने छौं । यसमा हामीलाई राम्रो अवसर भएको देखेको छु । हामी प्राविधिक रुपमा राम्रो छौं र केही राम्रो आइडिया भेटाएका छौं । त्यसैले तुरुन्तै केही परिवर्तन गर्नेमा सकारात्मक छु । हाम्रा खेलाडी छरिता छन् । हाम्रो लागि फाइदा लिने अवसर पनि हो यो ।’यो प्रतियोगितामा सहभागि तीन टिमध्ये फिफा वरीयतामा सबभन्दा माथिको टिम नेपाल (१७५ औं) हो । तर, नेपालले १२ स्थानमुनिको लाओस र १८५ औं स्थानमा रहेको भुटानविरुद्ध गतिलो प्रदर्शन गरेको थिएन । बेल पोजेसनसागै खेल नियन्त्रणमा पनि पहुना टिम नै हाबी थिए । लाओसले फाइनलको नतिजा हात पार्छ भन्ने लाग्छ ? ‘सानो भए पनि वा विकसित देश नभएपनि हामी सँधै नतिजा हात पार्ने प्रयास गर्छौं,’ प्रशिक्षक वेसले जवाफ दिए, ‘म एक वर्षअघि लाओस आएको हो । हामीले धेरै परिवर्तन गरेका छौं । युवा खेलाडीमा केन्द्रित हुनु सकारात्मक हो तर टिमलाई अनुभवले स्थापित गर्नु धेरै महत्त्वपूर्ण हुन्छ ।’थाई लिगमा दोस्रो डिभिजन क्लबमा आबद्ध सुकाफोन भोङचेखामको कप्तानीमा रहेको टिममा २३ वर्षमुनिका नौ खेलाडी रहेको पनि प्रशिक्षक वेसले बताए । उनका अनुसार पहिलो रोजाइका ६ खेलाडी त १८–१९ वर्षका छन् । ‘म धेरै खुसी छ कि उनीहरूले पुरुष टिमको अर्को तहमा स्थान बनाएका छन्,’ प्रशिक्षक वेसले भने, ‘आशा छ घरेलु टिमविरुद्ध राम्रो खेल्ने छौं । यो (फाइनल) निक्कै आकर्षक खेल हुनेछ । विश्वकप छनोट (प्ले–अफ) को लागि राम्रो अनुभवको अवसर हो यो । हाम्रो लागि ठूलो अवसर हो किनभने हामी लाओस फुटबलको इतिहासमै पहिलोपल्ट फाइनल खेल्देछौं ।’दक्षिण पूर्वी एसियाको फुटबलमा कमजार देशमध्येको एक लाओस पनि हो । यो देशविरुद्ध नेपाली टिमले चौथोपल्ट प्रतिस्पर्धा गर्न लागेको हो । र यस क्रममा नेपालले नियमित समयमा जित हात पारेको यही प्रधानमन्त्री कपको उद्घाटन खेलमामात्रै हो । झण्डै सात वर्षअघि एएफसी सोलिडारिटी कपको उपाधि जित्ने क्रममा नेपालले सेमिफाइनलमा लाओसलाई पेनाल्टी सुटआउटमा हराएको थियो । उक्त प्रतियोगितामा लाओस तेस्रो भएको थियो र त्यो नै उसको अहिलेसम्मकै ठूलो उपलब्धी हो ।अनौपचारिक प्रतियोगिताको रुपमा रहेको प्रधानमन्त्री कपको फाइनल यात्रा लाओस फुटबलको लागि कस्तो समय हो ? प्रशिक्षक वेसले जावाफ दिए, ‘गत वर्षलाई फर्केर हेरौं । आसियन फुटबल फेडेरेसन (एएफएफ) को यु १९ प्रतियोगिता थियो । हामीले सनसनीपूर्ण रुपमा सबै टिम (इस्ट टिमोर, कम्बोडिया, सिंगापुर, मलेसिया) लाई हराएका थियौं । लगातार चार खेल जितेका थियौं । त्यस्तो पहिला कहिल्यै भएको थिएन । त्यसपछि सेमिफाइनलमा थाइल्यान्डलाई पनि हराएका थियौं । तर, फाइनलमा दुर्भाग्यवश बलियो टिम मलेसियाविरुद्ध हार्नुपर्‍यो । त्यो प्रदर्शन र सफलता लाओसको लागि भूकम्पजस्तै बनेको थियो । प्रधानमन्त्री कपमा पनि त्यस्तै हुन्छ भन्ने मैले अपेक्षा गरेको छैन । यदि हामीले उपाधि जित्यौं भने हाम्रो विकासको लागि धेरै सकारात्मक हुने छ । आशा छ कि समर्थन धेरै मान्छेले गर्ने छन् । हामीले धेरै ट्रेनिङ क्याम्प गर्न पाउने आशा गर्न सकिन्छ । खेलाडीले प्रोत्साहन र पैसा पाउने आशा छ किनभने खेलाडी निक्कै कम तलबमा खेल्छन् । अन्त्यमा घरमा ट्रफी ल्याउने भनेको खेलाडीले नै हो, कुरा यही हो । उनीहरू पुरस्कारका हकदार छन् । त्यसैले हाम्रो लागि यो ठूलो कुरा हो । विश्वमा कसैले वास्ता नगर्ला र यो मलाई थाह छ । तर, हाम्रो लागि यो ठूलो कुरा हो ।’गत डिसेम्बरमा भएको एएफएफ च्याम्पियनसिपमा लाओसले भियतनामविरुद्ध ६–० र मलेसियाविरुद्ध ५–० को हार बेहोरेको थियो । प्रशिक्षक वेसले भने, ‘समस्या थियो र खराब (नतिजा) भयो । तर, यो प्रतियोगिताको लागि धेरै राम्रो अनुभव भयो त्यो । त्यसैले हामीले राम्रो प्रदर्शन गरेका छौं र फाइनल (प्रधानमन्त्री कप) लाई नियालिरहेको छु ।’ लगातार दुई खेलमा पहेंलो कार्ड पाएका मिडफिल्डर पुजन उपरकोटी फाइनलमा नेपाली टिममा हुने छैनन् । अन्त्यमा ११ खेलाडी खेल्नुपर्ने भएकोले त्यसले फरक नपार्ने पनि प्रशिक्षक वेसले बताए ।नेपाली टिमका मुख्य प्रशिक्षक भिन्सेन्जो अल्बर्टो एनेसले फाइनलको लागि मानसिक र शारीरिक रुपमा तयार भएको उल्लेख गर्दै उपाधि जित्नको लागि सुधारिएको खेल प्रदर्शन गर्ने आशा व्यक्त गरेका छन् । फाइनल दशरथ रंगशालामा आज सााझ ५ : ३० बजे सुरु हुने छ ।